Document ID: 32005D0166

KOMMISSIONENS BESLUTNING
af 10. februar 2005
om gennemførelsesbestemmelser til Europa-Parlamentets og Rådets beslutning nr. 280/2004/EF om en mekanisme til overvågning af emissioner af drivhusgasser i Fællesskabet og til gennemførelse af Kyoto-protokollen
(meddelt under nummer K(2005) 247)
(2005/166/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Europa-Parlamentets og Rådets beslutning nr. 280/2004/EF af 11. februar 2004 om en mekanisme til overvågning af emissioner af drivhusgasser i Fællesskabet og til gennemførelse af Kyoto-protokollen (1), særlig artikel 3, stk. 3, artikel 4, stk. 2, artikel 5, stk. 6, og artikel 8, stk. 3, og
ud fra følgende betragtninger:
(1)
De oplysninger, der indberettes til Kommissionen hvert år, tjener som grundlag for vurderingen af det faktiske fremskridt med opfyldelsen af Fællesskabets og dets medlemsstaters forpligtelser til at begrænse eller reducere emissionerne af alle drivhusgasser efter De Forenede Nationers rammekonvention om klimaændringer (klimakonventionen) og efter Kyoto-protokollen og som grundlag for Fællesskabets udarbejdelse af årlige rapporter i overensstemmelse med forpligtelserne efter klimakonventionen og Kyoto-protokollen.
(2)
Kommissionen bør revurdere elementerne i nærværende beslutnings artikel 4, stk. 1, hvis der som følge af klimakonventionens granskning af fællesskabsopgørelsen kræves tilføjet yderligere elementer, og vedtage de nødvendige ændringer efter proceduren i artikel 9, stk. 2, i beslutning nr. 280/2004/EF, så medlemsstaterne medtager disse elementer i deres efterfølgende rapporter i medfør af artikel 3, stk. 1, i beslutning nr. 280/2004/EF.
(3)
De oplysninger, der indberettes til Kommissionen hvert andet år, tjener som grundlag for vurderingen af Fællesskabets og dets medlemsstaters forventede fremskridt med opfyldelsen af deres forpligtelser efter klimakonventionen og Kyoto-protokollen.
(4)
Kommissionen bør revurdere bilag II og III og senest den 1. januar 2007 vedtage eventuelle ændringer hertil efter proceduren i artikel 9, stk. 2, i beslutning nr. 280/2004/EF.
(5)
Mangler der data i en medlemsstats opgørelse, udarbejder Kommissionen estimater herfor, efter høring af den pågældende medlemsstat og i overensstemmelse med principperne i denne beslutning, for at sikre, at den pågældende medlemsstats og Fællesskabets opgørelser er fuldstændige, jf. klimakonventionens rapporteringsretningslinjer for de årlige opgørelser og de reviderede IPCC-retningslinjer fra 1996 for nationale drivhusgasopgørelser.
(6)
Medlemsstaterne og Kommissionen bør udarbejde deres rapporter om de ved udgangen af 2005 opnåede påviselige fremskridt, efter klimakonventionens retningslinjer for rapportering af nationale meddelelser og retningslinjerne efter Kyoto-protokollens artikel 7.
(7)
Ved udløbet af den supplerende periode til opfyldelse af forpligtelserne, der er fastlagt i Marrakech-aftalerne, bør medlemsstaterne og Kommissionen udarbejde deres rapporter om denne periode i overensstemmelse med retningslinjerne efter Kyoto-protokollens artikel 7.
(8)
De i denne beslutning fastsatte procedurer og tidsplaner for samarbejde og samordning mellem medlemsstaterne og Fællesskabet, hvad forpligtelserne efter beslutning nr. 280/2004/EF angår, tjener til at sikre, at disse forpligtelser opfyldes effektivt og rettidigt.
(9)
Foranstaltningerne i denne beslutning er i overensstemmelse med udtalelse fra det udvalg, der er nedsat ved artikel 9 i beslutning nr. 280/2004/EF -
VEDTAGET FØLGENDE BESLUTNING:
KAPITEL I
Emne
Artikel 1
Emne
Denne beslutning indeholder bestemmelserne til gennemførelse af beslutning nr. 280/2004/EF på følgende områder:
a)
indberetning af de i artikel 3, stk. 1 og 2, i beslutning nr. 280/2004/EF omhandlede oplysninger, jf. samme beslutnings artikel 3, stk. 3
b)
indførelse af et opgørelsessystem for Fællesskabet, jf. artikel 4, stk. 2, i beslutning nr. 280/2004/EF
c)
krav om rapportering om påviselige fremskridt som fastsat i Kyoto-protokollens artikel 3, stk. 2, og om rapportering om den i Marrakech-aftalerne fastlagte supplerende periode til opfyldelse af forpligtelserne, jf. artikel 5, stk. 6, i beslutning nr. 280/2004/EF
d)
procedurer og tidsplaner for samarbejde og samordning, hvad forpligtelserne i artikel 8, stk. 1, i beslutning nr. 280/2004/EF angår, jf. samme beslutnings artikel 8, stk. 3.
KAPITEL II
Rapportering fra medlemsstaterne
Afdeling 1
Årlige rapporter
Artikel 2
Retningslinjer for fastsættelse og rapportering af oplysninger
1. Medlemsstaterne fastsætter, hvilke oplysninger der skal indberettes efter artikel 3, stk. 1, i beslutning nr. 280/2004/EF, i overensstemmelse med:
a)
de reviderede retningslinjer fra 1996 fra Det Mellemstatslige Panel for Klimaændringer (IPCC) for nationale drivhusgasopgørelser, i det følgende benævnt »de reviderede IPCC-retningslinjer fra 1996 for nationale drivhusgasopgørelser«
b)
IPCC's retningslinjer for god praksis og usikkerhedsstyring (good practice guidance and uncertainty management) i nationale drivhusgasopgørelser, i det følgende benævnt »IPCC’s retningslinjer for god praksis«
c)
IPCC's retningslinjer for god praksis i forbindelse med arealanvendelse, ændringer i arealanvendelse og skovbrug (land use, land-use change and forestry - LULUCF), i det følgende benævnt »IPCC’s retningslinjer for god LULUCF-praksis«.
2. Medlemsstaterne indberetter oplysningerne efter artikel 3, stk. 1, i beslutning nr. 280/2004/EF til Kommissionen med kopi til Det Europæiske Miljøagentur i overensstemmelse med:
a)
retningslinjerne (del I) for udarbejdelse af nationale meddelelser fra parterne i konventionens bilag I: klimakonventionens retningslinjer for rapportering om årlige opgørelser, i det følgende benævnt »klimakonventionens rapporteringsretningslinjer for årlige opgørelser«
b)
retningslinjerne for udarbejdelse af oplysninger, der kræves efter Kyoto-protokollens artikel 7, i det følgende benævnt »retningslinjerne efter Kyoto-protokollens artikel 7«.
3. Medlemsstaternes fuldstændige rapport om deres nationale opgørelse, jf. artikel 3, stk. 1, andet afsnit, i beslutning nr. 280/2004/EF, udarbejdes i overensstemmelse med den struktur, der er opstillet i klimakonventionens rapporteringsretningslinjer for årlige opgørelser.
Artikel 3
Rapportering efter artikel 3, stk. 1, litra d), i beslutning nr. 280/2004/EF
1. I overensstemmelse med Kyoto-protokollens artikel 3, stk. 3, og med relevante beslutninger truffet inden for rammerne heraf, indberetter medlemsstaterne i medfør af artikel 3, stk. 1, litra d), i beslutning nr. 280/2004/EF deres menneskeskabte drivhusgasemissioner fra kilder og optaget gennem dræn som følge af ændringer i arealanvendelse og skovbrug som omhandlet i Kyoto-protokollens artikel 3, stk. 3, for årene mellem 1990 og året før det foregående år.
Herudover indberetter medlemsstater, der vælger skovforvaltning, forvaltning af dyrkede arealer, forvaltning af græsarealer eller genplantning i medfør af Kyoto-protokollens artikel 3, stk. 4, deres menneskeskabte drivhusgasemissioner fra kilder og optaget gennem dræn for hver af de valgte aktiviteter for årene mellem 1990 og året før det foregående år.
Medlemsstaterne sondrer klart mellem disse oplysninger på den ene side og estimater for deres menneskeskabte emissioner fra kilderne i Kyoto-protokollens bilag A på den anden side.
2. Medlemsstaterne indberetter oplysningerne i stk. 1 i deres rapporter fra den 15. januar 2010 og derefter.
Artikel 4
Rapportering efter artikel 3, stk. 1, litra f), i beslutning nr. 280/2004/EF
1. Medlemsstaterne indberetter i medfør af artikel 3, stk. 1, litra f), i beslutning nr. 280/2004/EF:
a)
en beskrivelse af medlemsstatens institutionelle dispositioner for udarbejdelse af opgørelsen og proceduren herfor
b)
en beskrivelse af de anvendte metodologier og datakilder, herunder oplysninger om de typer aktivitetsdata og emissionsfaktorer, der er anvendt for Fællesskabets nøglekilder, som fastsat af Kommissionen hvert år inden den 31. oktober i overensstemmelse med kapitel 7 i IPCC’s retningslinjer for god praksis og kapitel 5 i IPCC’s retningslinjer for god LULUCF-praksis. Medlemsstaterne meddeler disse oplysninger ved at henvise til de tilsvarende afsnit i rapporten om den nationale opgørelse eller ved at anvende skemaet i bilag I til denne beslutning
c)
oplysninger om medlemsstatens program for kvalitetssikring og -kontrol, herunder dens kvalitetsmålsætninger og plan for kvalitetssikring og kvalitetskontrol af opgørelsen
d)
en generel usikkerhedsvurdering
e)
en generel vurdering af fuldstændigheden, under hensyntagen til medlemsstatens geografiske udbredelse og eventuelle mangler i oplysningerne i opgørelsen
f)
sammenligning mellem den sektorbaserede tilgang og den referencebaserede tilgang
g)
eventuelle reaktioner på klimakonventionens granskning af tidligere nationale opgørelser, der er modtaget efter indgivelsen af den foregående nationale opgørelse, og oplysninger om eventuelle omberegninger
h)
beskrivelse og fortolkning af tidligere emissionstendenser.
2. For oplysninger, der skal indberettes i medfør af stk. 1, litra a) til e), kan medlemsstaterne anføre, at der ikke er sket ændringer i de pågældende afsnit af rapporten om den nationale opgørelse.
Artikel 5
Rapportering efter artikel 3, stk. 1, litra g), i beslutning nr. 280/2004/EF
Oplysningerne fra det nationale register, jf. artikel 3, stk. 1, litra g), i beslutning nr. 280/2004/EF, omfatter de oplysninger, der kræves ifølge retningslinjerne efter Kyoto-protokollens artikel 7.
Artikel 6
Rapportering efter artikel 3, stk. 1, litra h), i beslutning nr. 280/2004/EF
Oplysningerne om juridiske personer, jf. artikel 3, stk. 1, litra h), i beslutning nr. 280/2004/EF, omfatter en liste over juridiske personer, som medlemsstaten har bemyndiget til at besidde tildelte enheder (AAU’er), optagsenheder (RMU’er), emissionsreduktionsenheder (ERU’er) og godkendte emissionsreduktioner (CER’er), herunder midlertidige CER’er (tCER’er) og langfristede CER’er (lCER’er).
Artikel 7
Rapportering efter artikel 3, stk. 1, litra j), i beslutning nr. 280/2004/EF
Oplysningerne om indikatorer, jf. artikel 3, stk. 1, litra j), i beslutning nr. 280/2004/EF:
a)
skal senest den 15. januar 2005 og hvert år derefter omfatte værdierne for de i tabel II-1 i bilag II anførte prioriterede indikatorer
b)
bør senest den 15. januar 2005 og skal senest den 15. januar 2006 og hvert år derefter omfatte værdierne for de i tabel II-2 i bilag II anførte supplerende prioriterede indikatorer
c)
bør senest den 15. januar 2005 og hvert år derefter omfatte værdierne for de i tabel II-3 i bilag II anførte supplerende indikatorer.
Afdeling 2
Toårsrapporter
Artikel 8
Rapporteringsretningslinjer
Medlemsstaterne indberetter de i artikel 3, stk. 2, i beslutning nr. 280/2004/EF omhandlede oplysninger efter retningslinjerne (del II) for udarbejdelse af nationale meddelelser fra parterne i konventionens bilag I: klimakonventionens retningslinjer for rapportering af nationale meddelelser, i det følgende benævnt »klimakonventionens retningslinjer for rapportering af nationale meddelelser« og retningslinjerne efter Kyoto-protokollens artikel 7.
Artikel 9
Rapportering efter artikel 3, stk. 2, litra a), i beslutning nr. 280/2004/EF
Oplysningerne om nationale politikker og foranstaltninger, jf. artikel 3, stk. 2, litra a), i beslutning nr. 280/2004/EF, omfatter:
a)
en liste over politikker og foranstaltninger, som er udløbet eller ophævet i rapporteringsperiodens løb
b)
en beskrivelse af det faktiske og forventede samspil med andre relevante politikker og foranstaltninger og med relevante fællesskabspolitikker og -retsforskrifter
c)
indikatorer for fremskrivningerne for årene 2005, 2010, 2015 og 2020, jf. bilag III til denne beslutning.
Artikel 10
Rapportering efter artikel 3, stk. 2, litra b), i beslutning nr. 280/2004/EF
1. I medfør af artikel 3, stk. 2, litra b), i beslutning nr. 280/2004/EF angiver medlemsstaterne klart deres fremskrivninger »med foranstaltninger« og »med supplerende foranstaltninger« og de heri medtagne politikker og foranstaltninger.
En fremskrivning »med foranstaltninger« omfatter gennemførte og vedtagne politikker og foranstaltninger. En fremskrivning »med supplerende foranstaltninger« omfatter planlagte politikker og foranstaltninger.
Medlemsstaterne kan i deres fremskrivninger »med foranstaltninger« og »med supplerende foranstaltninger« medtage oplysninger om fremskrivninger »uden foranstaltninger«. En fremskrivning »uden foranstaltninger« udelukker alle politikker og foranstaltninger, der gennemføres, vedtages eller planlægges efter det år, der er valgt som udgangsår for fremskrivningen.
2. Anvendes metoder, modeller, udgangshypoteser og centrale input- og output-parametre som omhandlet i artikel 3, stk. 2, litra b), nr. iv), i beslutning nr. 280/2004/EF, omfatter beskrivelserne heraf de obligatoriske parametre i nærværende beslutnings bilag IV, punkt 1.
Medlemsstaterne tilskyndes til at indberette de fremskrivningsparametre, der er optaget på listen over anbefalede parametre i denne beslutnings bilag IV, punkt 2.
Medlemsstaterne foretager en følsomhedsanalyse af deres fremskrivninger med hovedvægten på de centrale inputvariable i deres fremskrivningsmodeller.
Medlemsstaterne tilskyndes til at opstille et højt, middel og lavt scenario for de centrale inputvariable og kvantificere de fremskrevne emissioner for disse scenarier. Medlemsstaterne tilskyndes endvidere til at angive robustheden af deres prognosemodel og de metoder, de anvender til deres vurderinger. Medlemsstaterne kan overveje at benytte scenarier med flere varianter ved at anvende forskellige kombinationer af inputvariable.
Artikel 11
Rapportering efter artikel 3, stk. 2, litra a), nr. vi), og artikel 3, stk. 2, litra d), i beslutning nr. 280/2004/EF
Medlemsstaterne indberetter, ved hjælp af spørgeskemaet i bilag V til nærværende beslutning, oplysninger om deres anvendelse af »fælles gennemførelse« (joint implementation - JI), »mekanismen for bæredygtig udvikling« (clean development mechanism - CDM) og international emissionshandel i medfør af Kyoto-protokollens artikel 6, 12 og 17 med henblik på at opfylde deres kvantificerede emissionsbegrænsnings- eller reduktionsforpligtelser efter artikel 2 i Rådets beslutning 2002/358/EF (2) og Kyoto-protokollen. Medlemsstaterne tilskyndes til at meddele disse oplysninger årligt som led i deres rapport efter artikel 3, stk. 1, i beslutning nr. 280/2004/EF.
Medlemsstaterne kan begrænse disse oplysninger til kun at omfatte ændringer i eller tilføjelser til de oplysninger, de har meddelt i spørgeskemaet for det foregående år.
KAPITEL III
Fællesskabets opgørelsessystem
Afdeling 1
Fællesskabets opgørelsessystem
Artikel 12
Udveksling af oplysninger og data i Fællesskabets opgørelsessystem og disses kvalitet
1. Medlemsstaterne sikrer kvaliteten af de aktivitetsdata, emissionsfaktorer og andre parametre, de anvender til deres nationale drivhusgasopgørelse i overensstemmelse med IPCC’s retningslinjer for god praksis og IPCC’s retningslinjer for god LULUCF-praksis.
2. Medlemsstaterne forelægger Kommissionen deres årlige opgørelse i elektronisk form og sender Det Europæiske Miljøagentur en kopi heraf.
Afdeling 2
Estimater for manglende data i nationale opgørelser efter artikel 4, stk. 1, i beslutning nr. 280/2004/EF
Artikel 13
Estimater for manglende data i nationale opgørelser efter artikel 4, stk. 1, i beslutning nr. 280/2004/EF
Indberetter en medlemsstat ikke alle de oplysninger, der ifølge artikel 3, stk. 1, i beslutning nr. 280/2004/EF skal forelægges senest den 15. marts i rapporteringsåret, udarbejder Kommissionen estimater for de manglende data for den pågældende medlemsstat, og disse indføjes i Fællesskabets drivhusgasopgørelse for vedkommende rapporteringsår og kildekategori, i overensstemmelse med klimakonventionens rapporteringsretningslinjer for årlige opgørelser og de reviderede IPCC-retningslinjer fra 1996 for nationale drivhusgasopgørelser.
Artikel 14
1. Kommissionens estimater for manglende data baseres på principperne i stk. 2, 3 og 4.
2. Foreligger der fra medlemsstaten en sammenhængende tidsserie af indberettede estimater for den berørte kildekategori for tidligere år, som ikke har været genstand for justeringer efter Kyoto-protokollens artikel 5, stk. 2, beregnes emissionsestimatet ved ekstrapolering af den pågældende tidsserie.
For kuldioxidemissioner fra energisektoren bør ekstrapolering af emissionerne baseres på den procentvise ændring i Eurostats estimater over kuldioxidemissionerne.
3. Har estimatet for den berørte kildekategori i tidligere år været genstand for justeringer efter Kyoto-protokollens artikel 5, stk. 2, og har medlemsstaten ikke forelagt et revideret estimat, finder den grundlæggende justeringsmetode, der benyttes af ekspertgruppen efter de tekniske retningslinjer for justeringsmetoder i medfør af Kyoto-protokollens artikel 5, stk. 2, i det følgende benævnt »de tekniske justeringsretningslinjer«, anvendelse, dog uden brug af den i retningslinjerne fastsatte forsigtighedsfaktor.
4. Foreligger der ikke en sammenhængende tidsserie af indberettede estimater for den berørte kildekategori, og har estimatet for kildekategorien ikke været genstand for justeringer efter Kyoto-protokollens artikel 5, stk. 2, baseres beregningen på de tekniske justeringsretningslinjer, dog uden brug af den i retningslinjerne fastsatte forsigtighedsfaktor.
Artikel 15
Kommissionen udarbejder de i artikel 14 omhandlede estimater senest den 31. marts i rapporteringsåret, efter høring af den pågældende medlemsstat, og meddeler dem til de andre medlemsstater.
Artikel 16
Den pågældende medlemsstat anvender de i artikel 14 omhandlede estimater ved udarbejdelsen af sin nationale indberetning til klimakonventionen for at sikre sammenhæng mellem Fællesskabets opgørelse og medlemsstaternes opgørelser.
KAPITEL IV
Rapportering om påviselige fremskridt opnået ved udgangen af 2005 og om den supplerende periode til opfyldelse af forpligtelserne
Afdeling 1
Rapporter om påviselige fremskridt opnået ved udgangen af 2005
Artikel 17
Medlemsstaternes rapportering om deres påviselige fremskridt opnået ved udgangen af 2005 i medfør af artikel 5, stk. 4, i beslutning nr. 280/2004/EF
1. Medlemsstaterne udarbejder rapporten om de påviselige fremskridt, de har opnået ved udgangen af 2005, i overensstemmelse med klimakonventionens retningslinjer for rapportering af nationale meddelelser og retningslinjerne efter Kyoto-protokollens artikel 7. Rapporten omfatter:
a)
en beskrivelse af indenlandske foranstaltninger, herunder eventuelle retlige og institutionelle tiltag, der er truffet for at opfylde medlemsstatens forpligtelser efter artikel 2 i beslutning 2002/358/EF og Kyoto-protokollen, og eventuelle programmer for overholdelse og håndhævelse på indenlandsk plan
b)
oplysninger om tendenserne i og fremskrivningerne af drivhusgasemissionerne på nationalt plan, idet tendenserne baseres på de opgørelsesdata, medlemsstaterne har forelagt klimakonventionen senest den 15. april 2005
c)
en vurdering af, hvordan de i litra a) nævnte indenlandske foranstaltninger, i lyset af de i litra b) nævnte tendenser og fremskrivninger, vil bidrage til, at medlemsstaten opfylder sine forpligtelser efter artikel 2 i beslutning 2002/358/EF og Kyoto-protokollen
d)
en beskrivelse af de aktiviteter, tiltag og programmer, medlemsstaten har iværksat for at opfylde forpligtelserne efter Kyoto-protokollens artikel 10 og 11.
2. Medlemsstaterne forelægger rapporten som et enkelt dokument opdelt i fire kapitler med de oplysninger, der er nævnt i stk. 1, litra a) til d).
Oplysningerne om de i stk. 1, litra b), nævnte fremskrivninger stemmer overens med de oplysninger, der i medfør af artikel 5, stk. 3, i beslutning nr. 280/2004/EF forelægges Kommissionen senest den 15. juni 2005.
Afdeling 2
Rapporter ved udløbet af den supplerende periode til opfyldelse af forpligtelserne
Artikel 18
Medlemsstaternes rapportering ved udløbet af den supplerende periode til opfyldelse af forpligtelserne i medfør af artikel 5, stk. 5, i beslutning nr. 280/2004/EF
I overensstemmelse med de nærmere bestemmelser om, hvordan der skal gøres regnskab over tildelte mængder, jf. Kyoto-protokollens artikel 7, stk. 4, indeholder hver enkelt medlemsstats rapport følgende oplysninger:
a)
for det igangværende kalenderår indtil udløbet af den supplerende periode til opfyldelse af forpligtelserne (på grundlag af Greenwich Mean Time): den samlede mængde af:
i)
ERU’er, CER’er (herunder lCER’er og tCER’er), AAU’er og RMU’er på hver medlemsstats parts-, annullerings-, erstatnings- og tilbagetrækningskonto og på alle driftsleder- og personkonti den 1. januar hvert år
ii)
AAU’er, der er udstedt på grundlag af den tildelte mængde, jf. Kyoto-protokollens artikel 3, stk. 7 og 8
iii)
ERU’er, der er udstedt på grundlag af projekter, der er iværksat i medfør af Kyoto-protokollens artikel 6
iv)
ERU’er, CER’er (herunder lCER’er og tCER’er), AAU’er og RMU’er, der er erhvervet fra andre registre, og en særskilt liste med angivelse af de overførende konti og registre
v)
RMU’er, der er udstedt på grundlag af aktiviteter i medfør af Kyoto-protokollens artikel 3, stk. 3 og 4, fordelt på aktivitet
vi)
ERU’er, CER’er (herunder lCER’er og tCER’er), AAU’er og RMU’er, der er overført til andre registre, og en særskilt liste med angivelse af de erhvervende konti og registre
vii)
ERU’er, CER’er, AAU’er og RMU’er, der er annulleret på grundlag af aktiviteter i medfør af Kyoto-protokollens artikel 3, stk. 3 og 4
viii)
ERU’er, CER’er, AAU’er og RMU’er, der er annulleret, efter at Overholdelseskomitéen har fastslået, at den pågældende medlemsstat ikke opfylder sine forpligtelser i medfør af Kyoto-protokollens artikel 3, stk. 1
ix)
andre ERU’er, CER’er (herunder lCER’er og tCER’er), AAU’er og RMU’er, der er annulleret
x)
ERU’er, CER’er (herunder lCER’er og tCER’er), AAU’er og RMU’er, der er trukket tilbage
xi)
AAU’er, CER’er, ERU’er, RMU’er og tCER’er, der er overført til tCER-erstatningskontoen for forpligtelsesperioden
xii)
AAU’er, CER’er, ERU’er, RMU’er og lCER’er, der er overført til lCER-erstatningskontoen for Kyoto-protokollens første forpligtelsesperiode
b)
den samlede mængde af og løbenumrene på ERU’er, AAU’er, RMU’er, CER’er (herunder lCER’er og tCER’er) på medlemsstatens tilbagetrækningskonto ved rapporteringsperiodens udløb
c)
den samlede mængde af og løbenumrene på ERU’er, CER’er og AAU’er, som medlemsstaten ønsker fremført til den følgende forpligtelsesperiode.
Disse oplysninger omfatter kun ERU’er, AAU’er, RMU’er, CER’er (herunder lCER’er og tCER’er), der er gyldige for den pågældende forpligtelsesperiode. Oplysningerne fastsættes på grundlag af oplysninger, der stilles til rådighed i medfør af artikel 9 i Kommissionens forordning (EF) nr. 2216/2004 (3) og forelægges i elektronisk form.
Artikel 19
Fællesskabets rapportering ved udløbet af den supplerende periode til opfyldelse af forpligtelserne i medfør af artikel 5, stk. 5, i beslutning nr. 280/2004/EF
Fællesskabets rapport indeholder følgende oplysninger:
a)
de samlede mængder af de i artikel 18, litra a), nævnte enheder, som medlemsstaterne har rapporteret, og de samlede mængder af disse enheder i fællesskabsregistret
b)
den samlede mængde af og løbenumrene på ERU’er, AAU’er, RMU’er, CER’er (herunder lCER’er og tCER’er) på medlemsstatens og Fællesskabets tilbagetrækningskonti ved rapporteringsperiodens udløb
c)
den samlede mængde af og løbenumrene på ERU’er, CER’er og AAU’er, som hver enkelt medlemsstat og Fællesskabet ønsker fremført til den følgende forpligtelsesperiode i overensstemmelse med bestemmelserne for regnskabsføring over tildelte mængder efter Kyoto-protokollens artikel 7, stk. 4.
KAPITEL V
Procedurer og tidsplaner for samarbejde og samordning
Artikel 20
Udarbejdelsen af fællesskabsopgørelsen over drivhusgasser og rapporten om denne opgørelse i medfør af artikel 8, stk. 1, litra a), i beslutning nr. 280/2004/EF
1. Ved den årlige indberetning af oplysninger efter artikel 3, stk. 1, i beslutning nr. 280/2004/EF anvender medlemsstaterne Det Europæiske Miljøagenturs ReportNet-værktøjer, der er stillet til rådighed i medfør af Europa-Parlamentets og Rådets forordning (EF) nr. 1641/2003 (4).
2. Medlemsstaterne indgiver kun ajourførte data efter artikel 4, stk. 1, i beslutning nr. 280/2004/EF med henblik på at meddele manglende data og fjerne uoverensstemmelser.
3. Procedurerne og tidsplanerne for udarbejdelsen af fællesskabsopgørelsen og rapporten om denne er opstillet i bilag VI.
Artikel 21
Gransknings-, justerings- og overholdelsesprocedurerne efter klimakonventionen og Kyoto-protokollen i medfør af artikel 8, stk. 1, litra b) og c), i beslutning nr. 280/2004/EF
1. Har en medlemsstat ikke forelagt klimakonventionen sin årlige opgørelsesrapport den 1. juni, underretter den øjeblikkeligt Kommissionen herom.
2. Medlemsstaterne underretter Kommissionen senest en uge efter at have modtaget oplysninger fra klimakonventionen vedrørende:
a)
en ekspertgruppes påpegning af problemer i forbindelse med medlemsstatens opgørelse, som bør justeres
b)
korrigeringer af opgørelsesestimater, som i overensstemmelse mellem medlemsstaten og ekspertgruppen er anvendt ved forelæggelsen af den pågældende opgørelse
c)
justerede estimater, anført i et udkast til granskningsrapport om opgørelsen, i tilfælde hvor medlemsstaten ikke har løst problemet til ekspertgruppens tilfredshed
d)
spørgsmål vedrørende gennemførelsen, som er forelagt Kyoto-protokollens Overholdelseskomité, meddelelse fra Overholdelseskomitéen om, at et spørgsmål vedrørende gennemførelsen skal viderebehandles, og alle foreløbige konklusioner og afgørelser fra Overholdelseskomitéen og dens afdelinger angående medlemsstaten.
Hvad angår litra a), meddeler medlemsstaten Kommissionen, hvordan den agter at løse de problemer, ekspertgruppen har påpeget.
Hvad angår litra c), meddeler medlemsstaten Kommissionen, om den godtager eller afviser de foreslåede justeringer.
Kommissionen underretter de andre medlemsstater senest en uge efter at have modtaget de i litra a) til d) omhandlede oplysninger fra den pågældende medlemsstat.
3. Kommissionen underretter alle medlemsstaterne senest en uge efter at have modtaget oplysninger fra klimakonventionen vedrørende:
a)
en ekspertgruppes påpegning af problemer i forbindelse med fællesskabsopgørelsen, som bør justeres
b)
korrigeringer af opgørelsesestimater, som i overensstemmelse mellem Fællesskabet og ekspertgruppen er anvendt ved forelæggelsen af den pågældende opgørelse
c)
justerede estimater, anført i et udkast til granskningsrapport om opgørelsen, i tilfælde hvor Fællesskabet ikke har løst problemet til ekspertgruppens tilfredshed
d)
spørgsmål vedrørende gennemførelsen, som er forelagt Kyoto-protokollens Overholdelseskomité, meddelelse fra Overholdelseskomitéen om, at et spørgsmål vedrørende gennemførelsen skal viderebehandles, og alle foreløbige konklusioner og afgørelser fra Overholdelseskomitéen og dens afdelinger angående Fællesskabet.
4. Medlemsstaterne samordner deres reaktion på granskningsproceduren, hvad angår forpligtelserne efter beslutning nr. 280/2004/EF, med Kommissionen:
a)
inden for de i medfør af Kyoto-protokollen fastsatte frister, hvis de justerede estimater i et enkelt år eller de kumulative justeringer i flere derpå følgende år i forpligtelsesperioden for en eller flere medlemsstater ville medføre justeringer af fællesskabsopgørelsen med en mængde, der ville resultere i misligholdelse af metode- og rapporteringskravene efter Kyoto-protokollens artikel 7, stk. 1, for så vidt angår opfyldelse af deltagelseskravene som fastsat i retningslinjerne efter Kyoto-protokollens artikel 7
b)
senest to uger inden forelæggelsen af følgende for Kyoto-protokollens relevante organer:
i)
en anmodning om revidering af en justering
ii)
en anmodning om generhvervelse af deltagelsesretten
iii)
en reaktion på en beslutning om viderebehandling af et spørgsmål vedrørende gennemførelsen eller på foreløbige konklusioner fra Overholdelseskomitéen.
5. Medlemsstaterne underretter Kommissionen og de andre medlemsstater om eventuelle justeringer, som de beregner for deres opgørelsesestimater under den frivillige justeringsprocedure, i overensstemmelse med de tekniske justeringsretningslinjer.
Artikel 22
Udarbejdelse af rapporter om påviselige fremskridt i medfør af artikel 8, stk. 1, litra d), i beslutning nr. 280/2004/EF
1. Udkastet til Kommissionens rapport om de påviselige fremskridt, Fællesskabet har opnået ved udgangen af 2005, forelægges medlemsstaterne senest den 30. juli 2005. Medlemsstaterne fremsætter eventuelle bemærkninger hertil senest den 31. august 2005.
2. Medlemsstaterne forelægger senest den 1. januar 2006 klimakonventionens sekretariat deres rapporter om de påviselige fremskridt, de har opnået ved udgangen af 2005, og forelægger samtidig Kommissionen en elektronisk kopi heraf.
Artikel 23
Rapportering om fastsættelsen af den tildelte mængde i medfør af artikel 8, stk. 1, litra e), i beslutning nr. 280/2004/EF
1. Hver medlemsstat forelægger senest den 15. januar 2006 Kommissionen følgende oplysninger:
a)
den fuldstændige tidsserie for opgørelser over menneskeskabte emissioner fra kilder og optaget heraf gennem dræn for alle drivhusgasser, der ikke er reguleret af Montreal-protokollen, som anført i rapporten til klimakonventionen
b)
angivelse af det referenceår, medlemsstaten har valgt for hydrofluorcarboner, perfluorcarboner og svovlhexafluorid, som anført i rapporten til klimakonventionen
c)
medlemsstatens foreslåede emissionsniveau udtrykt i ton kuldioxidækvivalent i medfør af artikel 3 i beslutning 2002/358/EF og Kyoto-protokollens artikel 3, stk. 7 og 8, efter opstillingen af de endelige emissionstal for referenceåret og på grundlag af de kvantitative emissionsbegrænsnings- og -reduktionsforpligtelser i bilag II til beslutning 2002/358/EF og Kyoto-protokollen, under hensyntagen til de i Kyoto-protokollens artikel 5, stk. 2, nævnte metoder til beregning af menneskeskabte emissioner fra kilder og optag gennem dræn og de nærmere bestemmelser for beregning af tildelte mængder i medfør af Kyoto-protokollens artikel 3, stk. 7 og 8
d)
beregningen af medlemsstatens reserve for forpligtelsesperioden som 90 % af dens foreslåede tildelte mængde eller 100 % af dens senest reviderede opgørelse ganget med fem, hvis dette er lavere
e)
de mindsteværdier, medlemsstaten har valgt for kronedækningsgrad, areal og træhøjde, til brug ved medregningen af sine aktiviteter efter Kyoto-protokollens artikel 3, stk. 3 og 4, sammen med dokumentation for, at disse værdier stemmer overens med de oplysninger, der tidligere er rapporteret til De Forenede Nationers Levnedsmiddel- og Landbrugsorganisation eller andre organer, og, hvis oplysningerne er afvigende, en forklaring af, hvorfor og hvordan disse værdier er valgt, i overensstemmelse med de definitioner, bestemmelser, regler og retningslinjer, der gælder for arealanvendelse, ændringer i arealanvendelse og skovbrug efter Kyoto-protokollen
f)
de aktiviteter, medlemsstaten efter artikel 3, stk. 4, har valgt at medregne for den første forpligtelsesperiode, sammen med oplysninger om, hvordan dens nationale system efter Kyoto-protokollens artikel 5, stk. 1, identificerer de landområder, der anvendes til disse aktiviteter, i overensstemmelse med de definitioner, bestemmelser, regler og retningslinjer, der gælder for arealanvendelse, ændringer i arealanvendelse og skovbrug efter Kyoto-protokollen
g)
for hver aktivitet som omhandlet i Kyoto-protokollens artikel 3, stk. 3 og 4, angivelse af, om medlemsstaten agter at medregne dem på årsbasis eller for hele forpligtelsesperioden
h)
en beskrivelse af medlemsstatens nationale system efter Kyoto-protokollens artikel 5, stk. 1, i overensstemmelse med retningslinjerne efter Kyoto-protokollens artikel 7
i)
en beskrivelse af medlemsstatens nationale register, i overensstemmelse med retningslinjerne efter Kyoto-protokollens artikel 7.
Medlemsstater, der ikke er opført i bilag II til beslutning 2002/358/EF, forelægger disse oplysninger senest den 15. juni 2006.
2. Bilag VII indeholder tidsplanen for udarbejdelse og forelæggelse af de i artikel 7, stk. 1, i beslutning nr. 280/2004/EF nævnte rapporter, som indgives i overensstemmelse med de nærmere bestemmelser om, hvordan der skal gøres regnskab over tildelte mængder efter Kyoto-protokollens artikel 7, stk. 4.
Artikel 24
Rapportering om den supplerende periode til opfyldelse af forpligtelserne i medfør af artikel 8, stk. 1, litra f), i beslutning nr. 280/2004/EF
1. Medlemsstaternes rapporter ved udløbet af den supplerende periode til opfyldelse af forpligtelserne forelægges klimakonventionens sekretariat og Kommissionen senest en måned efter udløbet af den supplerende periode til opfyldelse af forpligtelserne.
2. Fællesskabets rapport ved udløbet af den supplerende periode til opfyldelse af forpligtelserne forelægges klimakonventionens sekretariat senest en måned efter modtagelsen af medlemsstaternes rapporter nævnt i stk. 1.
KAPITEL VI
Afsluttende bestemmelser
Artikel 25
Ikrafttræden
Denne beslutning træder i kraft på dagen efter offentliggørelsen i Den Europæiske Unions Tidende.
Artikel 26
Adressater
Denne beslutning er rettet til medlemsstaterne.
Udfærdiget i Bruxelles, den 10. februar 2005.

Labels: 18
20